蘇李泣別圖
作者：劉克莊
朝代：宋

paragraphs: 風雲慘悽，草樹枯死。
笳鳴馬嘶，弦驚鶻起。
熟看境色非人間，祁連山下想如此。
手持尊酒別故人，此生再面真無因。
胡兒漢兒俱動色，路傍觀者爲悲辛。
歸來暗灑茂陵淚，子孟少叔方用事。
白頭屬國冷如冰，空使穹廬歎忠義。
茫茫事往頼畫存，每愁歲久縑素昏。
即今畫亦落人手，古意淒涼誰復論。